Komemoracija u New Yorku (12/9/02) - 2002-09-12
Tonino Picula: 'Amerika u tugovanju nije sama što pokazuje na čijoj je strani svijet u borbi protiv terorizma'
U New Yorku je 11. rujna prošao dirljivo i dostojanstveno. Na ruševinama Svjetskog trgovinskog centra obitelji žrtava položile su ujutro cvijeće, dok su, istovremeno, čitana imena poginulih. U poslijepodnevnim satima Ground Zero je posjetio i predsjednik Bush koji je položio vijenac te se sastao s obiteljima žrtava bez nazočnosti novinara i kamera. Kasnije je na samom južnom dijelu Manhattana, u povijesnom parku Battery, upaljena Vječna vatra tijekom komemoracije kojoj su nazočili brojni svjetski državnici i dužnosnici, okupljeni u New Yorku i zbog Opće skupštine Ujedinjenih naroda. Medju njima je bio i hrvatski ministar vanjskih poslova Tonino Picula, koji je za Glas Amerike izjavio da Amerika u tugovanju nije sama. “Došli su ljudi iz različitih dijelova svijeta, došli su ljudi iz različitih kultura i civilizacijskih krugova što je dokaz za koga se ogromna većina svjetskih državnika, u sukobu protiv terorizma, opredijelila”- naglasio je gospodin Picula. Paralelno s obilježavanjem prve godišnjice napada od 11.rujna, u New Yorku počinje i radni dio 57. zasjedanja Opće skupštine Ujedinjenih naroda. Kao prvi govornik nastupit će predsjednik Bush. Njegov se istup očekuje s velikim zanimanjem, jer će, kako je najavljeno, govoriti o borbi protiv terorizma i o situaciji glede Iraka. Hrvatski ministar vanjskih poslova Tonino Picula boravit će u Sjedinjenim Državama ukupno devet dana, a danas, izmedju ostalog, ima niz bilateralnih sastanaka. ”Na samom početku imat ću razgovor s pomoćnicom Colina Powella, Elizabeth Jones, koja je boravila u Zagrebu prije nekoliko mjeseci. To će biti prilika da Hrvatska pojasni kako vidi ulogu Sjedinjenih Država na jugoistoku Europe te za kakvu se vanjsku politiku zalaže. To će biti, isto tako, prilika da čujemo od američkih partnera koji su njihovi naredni potezi, odnosno što se može očekivati od Amerikanaca i na našim prostorima u idućih nekoliko mjeseci. Trebalo bi izdvojiti i susret s jugoslavenskim ministrom vanjskih poslova Goranom Svilanovićem. Vidjet ćemo, možemo li otići korak dalje u odnosu na zagrebački razgovor od prije dva tjedna," naglasio je u izjavi za Glas Amerike Tonino Picula. Hrvatski ministar vanjskih poslova trebao bi se sastati i sa svojim slovenskim kolegom Dimitrijem Rupelom, zatim s predsjednikom Europske Komisije, Romanom Prodijem te sa šefom iranske diplomacije Kamalom Kharazijem.